DA Den Europæiske Unions Tidende CE 78/457

(2004/C 78 E/0484)

SKRIFTLIG FORESPØRGSEL E-3062/03

af Cristiana Muscardini (UEN) til Kommissionen

(17. oktober 2003)

Om: Modernisering af vandledningsnettene

Sommerens klimatiske forhold har med al tydelighed vist, hvor stor betydning vand har, ikke bare for mennesker, men også for landbruget og produktionssystemet i almindelighed. Tørken ramte flere områder i Europa og henledte med ét opmærksomheden på de katastrofale konsekvenser, det ville få for vores lande, hvis fænomenet skulle gentage sig. Et af krisesituationens mest foruroligende problemer var vandspild forårsaget af rør- og vandledningsnettenes dårlige stand. Både vandledningsnettene til landbrug og produktion og vandledningsnettene til drikkevand trænger til en modernisering. I nogle tilfælde, og særligt for drikkevands vedkommende, vil det være nødvendigt med en fuldstændig udskiftning af vandledningerne, da nogle af disse endnu er lavet af bly og derfor i henhold til det europæiske direktiv vil være forbudt fra 2013 af sundhedsmæssige grunde. I Frankrig anslås den samlede regning for udskiftning af de gamle vandledningsnet til omkring 18 mia. EUR. Situationen i Italien er ikke meget bedre. Vandledningsnettenes aktuelle stand forværrer under alle omstændigheder vandspildet, der giver et tab på mellem 15 og 40 %.

1. Anser Kommissionen det ikke for passende at gøre medlemsstaterne opmærksomme på nødvendigheden af at udarbejde projekter til modernisering af vandledningsnettene?

2. Anser Kommissionen det ikke for hensigtsmæssigt at foreslå en moderniseringsplan for vandledningsnettene, ligesom det er tilfældet for motorvejsnettet?

3. Mener Kommissionen ikke, at det er nødvendigt at forelægge en handlingsplan for besparelse af vand, eftersom vand er uerstatteligt og vitalt for både den enkelte og samfundet som helhed?

4. Overvejer Kommissionen ikke at udarbejde et direktiv om det generelle vandproblem, hvori den fastsætter mål, tids- og finansieringsrammer for en moderniseringen af vandledningsnettene?

5. Kan Kommissionen forelægge oplysninger om eventuelle igangværende projekter?

Svar afgivet på Kommissionens vegne af Margot Wallström

(3. december 2003)

Kommissionen deler helt det ærede medlems opfattelse, at udformning, anlæggelse og vedligeholdelse af vanddistributionsnet frembyder både miljømæssige og økonomiske udfordringer. Dette gælder for det materiale, der benyttes (f.eks. blyrør, som medfører et øget blyindhold i drikkevandet), men også udsivning med deraf følgende vandtab medfører ekstra omkostninger og ressourcespild.

EU har allerede taget dette spørgsmål op:

— dels gennem miljølovgivning som f.eks. vandrammedirektivet (1) og drikkevandsdirektivet (2);

— dels ved at gøre opmærksom på princippet fra EF-traktaten (3) om, at medlemsstaterne skal finansiere miljøpolitikken via de EU-finansieringsmekanismer, der støtter indsatsen for forbedring af vand-distributionsnettene.

Med vandrammedirektivet har EU på det seneste omstruktureret og udvidet sin vandbeskyttelsespolitik og indført en forpligtelse til at sørge for god vandkvalitet for alt vand senest i 2015. Den har desuden skabt en sammenhængende forvaltningsmæssig ramme for gennemførelsen af al fællesskabslovgivning om vand. Dette miljømål og fristen herfor suppleres yderligere med obligatoriske indledende skridt, som f.eks. en første analyse af belastninger og virkninger fra december 2004 samt gennemførelse af de nødvendige foranstaltninger til en flodbækkenforvaltningsplan senest til december 2009. Disse miljømål skal yderligere støttes af afgifter på de med vand forbundne ydelser (f.eks. drikkevandsforsyning eller opsamling og rensning af spildevand) som udtryk for omkostningerne, hvilket også indebærer et økonomisk incitament til fornuftig og bæredygtig udnyttelse af vandressourcerne.

Det er op til medlemsstaterne og deres regioner som led i denne fremadskridende proces at finde frem til, hvilke områder, installationer og distributionsnet der bidrager til vandspildet og følgelig som led i en gennemskuelig proces at udarbejde de nødvendige forholdsregler til at afbøde dette.

For at sikre en tilpas målrettet gennemførelse må Kommissionen, medlemsstaterne, de ikke-statslige organisationer (NGO'erne) samt involverede parter (herunder den europæiske paraplyorganisation for vandforsyningsinstanser) følge en bredt anlagt gennemførelsesstrategi for direktivet og udveksle informationer, i fællesskab udvikle retningslinjer for gennemførelsen heraf og gøre den bedst mulige brug af de til rådighed stående ressourcer.

I det drikkevandsdirektiv, det ærede medlem her henviser til, er der fastsat kvalitetsmæssige standarder for drikkevand fra hanen, herunder også standarder for blyindholdet. I det konkrete tilfælde med de offentlige drikkevandsdistributionsnet, der benytter sig af blyrør, medfører dette et tvingende behov for udskiftning af blyledningerne med rør af bedre egnede materialer.

Fællesskabsfinansieringsinstrumenter som f.eks. Samhørighedsfonden, ISPA-fonden samt strukturfondene har allerede ydet finansiel støtte til den nødvendige planlægnings- og ombygningsindsats. Desuden indebærer udviklingen af landdistrikter, som er den anden hovedhjørnesten i den fælles landbrugspolitik, en række muligheder i form af bl.a. vandbesparende overrisling steknikker og andre former for vedvarende bæredygtig vandudnyttelse.

(1) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.

(2) Rådets direktiv 98/83/EF af 3. november 1998 om kvaliteten af drikkevand, EFT L 330 af 5.12.1998.

(3) EF-traktatens artikel 175, stk. 4.